钦定古今图书集成/明伦汇编/官常典/第440卷 > 册府元龟 > 《以少击众》
## 钦定古今图书集成/明伦汇编/官常典/第440卷 > 册府元龟 > 《以少击众》

《军志》曰：“以一击十，莫善于厄；以十击百，莫善于险；以
千击万，莫善于阻。用众者务易，用少者务厄也。若乃
励敢死之士，乘战胜之威，拣练卒伍，服习器用，冒利
刃以不顾，临大敌而贾勇斯固制胜而必克，遇战而
皆获者焉。”至于势有彊弱，技有长短，盖亦由夫将有
勇怯而制有巧拙也。及夫客主之势悬绝，格斗之志
奋励，士乐用命，人百其勇，又何尝不收奇功哉。然而
尝胜之家，难与虑敌，为将之道出于万全。故《兵法》“有
必胜之将，无必胜之兵。”若狃挟以轻敌，深入以邀幸，
虽曰“拳勇”，亦所慎焉。